**Програма за ползване на хуманитарна помощ за лица, търсещи временна закрила в Република България вследствие на военните действия в Република Украйна**

Имайки предвид настъпилите извънредни събития, породени от военните действия в Република Украйна, в резултат на които лицата потърсили убежище на територията на Република България имат необходимост от подкрепа, чрез предприемането на конкретни действия за осигуряване тяхното настаняване на територията на страната, във връзка с РЕШЕНИЕ ЗА ИЗПЪЛНЕНИЕ (ЕС) 2022/382 НА СЪВЕТА от 4 март 2022 година за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО и за въвеждане на временна закрила, с което е предоставена временна закрила за украинските граждани, пребиваващи в Украйна, които са били разселени на или след 24 февруари 2022 г. като резултат от военното нашествие на руските въоръжени сили, започнало на тази дата, е необходимо вземането на спешни мерки. Временна закрила следва да се въведе и за граждани на трети държави, различни от Украйна, които са били разселени от Украйна на или след 24 февруари 2022 г. и които са се ползвали със статут на бежанец или равностойна закрила преди 24 февруари 2022 г. Параметрите на Програмата за настаняване са следните:

**1.** Разселените лица от Украйна, обхванати от временната закрила, въведена в действие от ЕС и предоставена в Република България по Закона за убежището и бежанците, включително и лицата под 18 години, имат право на хуманитарна помощ за настаняване и изхранване в места за настаняване, вписани в Националния туристически регистър или в създадения за целите на изпълнението на програмата Регистър за места за подслон, **в общ размер на 40 лв. без ДДС на едно лице за нощувка и храноден (закуска, обяд и вечеря), в т.ч. туристически данък**.

Транспортирането на лицата от българския пропускателен пункт до мястото за настаняване може да се осъществи от и за сметка на хотелиера, както и за сметка на бюджетна организация, като разходите за тази дейност не се финансират от Програмата.

**Помощта се предоставя:**

* 1. За лице, за което е възникнало право да получи временна закрила на територията на РБ - през периода **от 24.02.2022 г. до 15.04.2022 г. включително**, без оглед на това дали лицето е регистрирано и има издадена „регистрационна карта на чужденец, на когото е предоставена временна закрила“ по реда на Закона за убежището и бежанците.
	2. За лице, което е регистрирано и има издадена „регистрационна карта на чужденец – през периода **от 24.02.2022 г. до 31.05.2022 г. включително**.
	3. За лице, което е регистрирано и има издадена „регистрационна карта на чужденец, на когото е предоставена временна закрила“ и което е започнало работа на трудов договор – **до 30 дни** от датата на започване на работа съгласно клаузите на трудовия договор, след регистрирането му по предвидения в Кодекса на труда ред в Националната агенция за приходите, в периода на действие на Програмата.
1. Помощта се предвижда да се използва, както следва:
	1. В категоризирани или регистрирани места за настаняване, вписани в Националния туристически регистър;
	2. В обекти, вписани в създадения за целите на изпълнението на програмата Регистър на места за подслон.

При наличие на свободни места, висшите училища, „Студентски столове и общежития“ ЕАД, училищата и центровете за подкрепа на личностно развитите от системата на предучилищното и училищното образование имат право за срока на Програмата да настаняват без заплащане на наем в студентските, съответно в ученическите общежития, и лица, търсещи временна закрила в Република България по Закона за убежището и бежанците вследствие на военните действия в Република Украйна.

1. Министерството на туризма администрира програмата за ползване на хуманитарна помощ за лица, търсещи временна закрила в Република България в следствие на военните действия в Република Украйна.
2. Програмата се финансира от инструменти на Европейския съюз и/или от държавния бюджет по реда на Закона за публичните финанси и Закона за държавния бюджет на Република България за 2022 г.
3. Помощта се изплаща от Министерството на туризма на категоризирани или регистрирани места за настаняване, вписани в Националния туристически регистър и на обектите, вписани в създадения за целите на изпълнението на програмата Регистър за места за подслон на три отчетни периода, посочени в приложение № 1.
4. По програмата се осигурява предварително финансиране в допълнение на съответните одобрени показатели по бюджета на Министерството на туризма по чл. 22 от Закона за държавния бюджет на Република България за 2022 г. в рамките на одобрения трансфер от централния бюджет към сметките за средствата от Европейския съюз на Националния фонд и на Държавен фонд „Земеделие“.
5. Бюджетните организации, осигурили настаняване и/или подслон по реда на програмата подават формуляри за разглеждане от Комисията към Министерството на туризма чрез системата СУНИ на всеки един отчетен период, но изплащането на средствата за целия период на програмата се извършва през третия отчетен период. При необходимост за целите на програмата на бюджетните организации може да се предостави авансово финансиране по бюджетите им или временни безлихвени заеми по реда на Закона за публичните финанси.
6. Отчитането и разплащането на предоставената хуманитарна помощ по Програмата се извършват по реда на приложение № 1.
7. За обема и качеството на предоставените услуги – настаняване и храноден (закуска, обяд и вечеря) се извършват планови и инцидентни проверки от компетентните органи – Комисията за защита на потребителите, Българската агенция по безопасност на храните, Министерството на вътрешните работи. Конкретните изисквания за настаняване и за хранене, регламентирани в действащите нормативни актове, са посочени в приложения № 2 и 3.
8. За лицата, настанени до приемането на програмата плащанията, се извършват след информация от Главна дирекция „Гранична полиция“ за датата на влизането/излизането на лицата на територията на Република България, включително, когато не са заявили желание за достъп до пазара на труда или временна закрила.
9. Периодът на действие на Програмата е от **24.02.2022 г. до 31.05.2022 г**.